การค้าระหว่างประเทศของไทยเดือนกรกฎาคม 2564 ขยายตัวร้อยละ 20.27
นายชัยชาญ เจริญสุข ประธานสภาผู้ส่งสินค้าทางเรือแห่งประเทศไทย (สรท.) เปิดเผยภาวะการค้าระหว่างประเทศของไทยเดือนกรกฎาคม 2564 เมื่อเทียบกับช่วงเดียวกันของปีก่อนว่า การส่งออกมีมูลค่า 22,650 ล้านดอลลาร์สหรัฐฯ ขยายตัวร้อยละ 20.27  มูลค่าในรูปเงินบาทเท่ากับ 708,651 ล้านบาท เมื่อหักทองคำ น้ำมันและอาวุธยุทธปัจจัย  พบว่าขยายตัวร้อยละ 25.38 ขณะที่การนำเข้ามีมูลค่า 22,467 ล้านเหรียญดอลลาร์สหรัฐ  ขยายตัวร้อยละ 45.94 มูลค่าในรูปเงินบาทเท่ากับ 712,613 ล้านบาท ส่งผลให้ดุลการค้าเกินดุลเท่ากับ 183 ล้านดอลลาร์สหรัฐ แต่ขาดดุล 3,961 ล้านบาท ขณะที่ภาพรวมการค้าระหว่างประเทศของไทย ในเดือนมกราคม - กรกฎาคมของปีนี้  เมื่อเทียบกับช่วงเดียวกันของปีก่อนพบว่า ไทยส่งออกรวมมูลค่า 154,985 ล้านดอลลาร์สหรัฐ ขยายตัวร้อยละ 16.20 มูลค่าในรูปเงินบาทเท่ากับ 4,726,197 ล้านบาท เมื่อหักทองคำ น้ำมันและอาวุธยุทธปัจจัย พบว่าขยายตัวร้อยละ 21.47 ขณะที่การนำเข้ามีมูลค่า  152,362 ล้านดอลลาร์สหรัฐ ขยายตัวร้อยละ 28.73 มูลค่าในรูปเงินบาทเท่ากับ  4,711,274 ล้านบาท ส่งผลให้ดุลการค้าของประเทศไทยในช่วง 7 เดือนแรก เกินดุล  2,622.62 ล้านดอลลาร์สหรัฐ หรือคิดเป็น 14,922.44 ล้านบาทประธานสภาผู้ส่งสินค้าทางเรือแห่งประเทศไทย กล่าวด้วยว่า สรท. ได้ปรับคาดการณ์การส่งออกไทยในปี 2564 เติบโตที่ร้อยละ 10-12 โดยปัจจัยบวก ได้แก่ การฟื้นตัวของเศรษฐกิจโลก การขยายตัวทางเศรษฐกิจของประเทศคู่ค้าสำคัญ ความคืบหน้าในการฉีดวัคซีน ดัชนีผู้จัดการฝ่ายการผลิตโลกคงตัวเหนือระดับ 50 และราคาน้ำมันที่ยังทรงตัวสูงกว่าปีที่แล้วอย่างต่อเนื่อง ขณะที่ปัจจัยเสี่ยงที่เป็นอุปสรรค ได้แก่ สถานการณ์การระบาดของโรคโควิด-19 ที่มีความรุนแรงในประเทศ มาตรการล็อกดาวน์เพื่อลดการแพร่ระบาด  การติดเชื้อในกลุ่มโรงงานอุตสาหกรรม ค่าใช้จ่ายตามมาตรการป้องกันทางสาธารณสุขภายในโรงงานและเครื่องมือชุดตรวจโรค (ATK) ค่อนข้างสูงและยังไม่ได้รับการสนับสนุนจากหน่วยงานที่เกี่ยวข้อง ปัญหาการขนส่งสินค้าระหว่างประเทศ โดยค่าระวางเรือยังคงปรับตัวอยู่ในทิศทางขาขึ้นและการขาดแคลนแรงงาน เป็นต้น สรท. มีข้อเสนอขอให้รัฐช่วยสนับสนุนค่าใช้จ่าย อย่างน้อย 10,000 บาท/คน สำหรับโรงงานอุตสาหกรรมและภาคการผลิตที่เริ่มเข้ามาตรการ FQ หรือ FAI สนับสนุนเครื่องมืออุปกรณ์ทางสาธารณสุขให้กับโรงงานอุตสาหกรรมที่อยู่ในกลุ่มเสี่ยงหรือมีพนักงานบางส่วนติดเชื้อและเร่งฉีดวัคซีนให้แรงงานในภาคอุตสาหกรรมการผลิตและภาคบริการที่เกี่ยวข้องกับการส่งออกให้ครอบคลุมโดยเร็ว เพื่อช่วยให้แรงงานลดความเสี่ยงจากการติดเชื้อและมีรายได้ต่อเนื่อง ซึ่งจะช่วยรักษากำลังซื้อของครัวเรือนทั่วประเทศและพยุงเศรษฐกิจในประเทศให้สามารถเดินหน้าต่อไป